
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΠΡΩΤΟ Αρ. Φύλλου 255 


ΠΕΡΙ ΕΧΟΜ ΕΝΑ 

ΠΡΟΕΔΡΙΚΑ ΔΙΑΤΑΓΜΑΤΑ 

242. Τροποποίηση του π.δ. 405/1990 «Οργανισμός του 
Ταμείου Επικουρικής Ασφαλίσεως Υπαλλήλων Φαρ¬ 
μακευτικών Εργασιών (Τ.Ε.Α.Υ.Φ.Ε.)» (Α' 160). 1 

ΚΑΝΟΝΙΣΜΟΙ 

172. Περί Συστάσεως Ειδικής Συνοδικής Επιτροπής Με¬ 
ταναστών, Προσφύγων και Παλιννοστούντων. 2 


ΠΡΟΕΔΡ ΙΚΑ ΔΙΑΤ ΑΓΜΑΤΑ 

(ΐ) 

ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 242 
Τροποποίηση του π.δ. 405/1990 «Οργανισμός του Ταμείου 
Επικουρικής Ασφαλίσεως Υπαλλήλων Φαρμακευτικών 
Εργασιών (Τ.Ε.Α.Υ.Φ.Ε.)» (Α' 160). 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: 

α) του άρθρου 20 του ν. 2503/1997 «Διοίκηση, οργάνωση, 
στελέχωση της Περιφέρειας, ρύθμιση θεμάτων για την το¬ 
πική αυτοδιοίκηση και άλλες διατάξεις» (Α' 107). 

β) του άρθρου 90 του «Κώδικα Νομοθεσίας για την Κυ¬ 
βέρνηση και τα κυβερνητικά όργανα» που κυρώθηκε με το 
άρθρο πρώτο του π.δ. 63/2005 (Α' 98). 

2. Το π.δ. 33/2006 (Α' 35) «Διορισμός μελών της Κυβέρ¬ 
νησης και Υφυπουργών». 

3. Την υπ’ αριθμ. ΔΙΔΚ/Φ1/2/6139/23.3.2004 απόφαση του 
Πρωθυπουργού και του Υπουργού Εσωτερικών, Δημόσι¬ 
ας Διοίκησης και Αποκέντρωσης «Ανάθεση αρμοδιοτήτων 
στους Υφυπουργούς Εσωτερικών, Δημόσιας Διοίκησης και 
Αποκέντρωσης» (Β' 527), όπως τροποποιήθηκε με την υπ’ 
αριθμ. 17398/05/13.9.2005 (Β' 1284) όμοια απόφαση. 

4. Την υπ’ αριθμ. 37930/ΔΙΟΕ 1264/14.10.2005 απόφαση 
του Πρωθυπουργού και του Υπουργού Οικονομίας και Οι¬ 
κονομικών, «Καθορισμός αρμοδιοτήτων των Υφυπουργών 
Οικονομίας και Οικονομικών» (Β' 1432), όπως τροποποιήθηκε 
με την υπ’ αριθμ. 5733/ΔΙΟΕ179/9.2.2006 κοινή απόφαση του 
Πρωθυπουργού και του Υπουργού Οικονομίας και Οικονο¬ 
μικών (Β' 204). 

5. Το γεγονός ότι από τις διατάξεις αυτού του Προεδρικού 
Διατάγματος, προκαλείται ετήσια δαπάνη ποσού 31.442 €, 
η οποία για το υπόλοιπο του έτους 2006 ανέρχεται στο 
ποσό των 20.961,33 € και θα καλυφθεί από το Τακτικό Απο- 

θεματικό του Ταμείου Επικουρικής Ασφαλίσεως Υπαλλήλων 
Φαρμακευτικών Εργασιών. 

Για τα επόμενα πέντε έτη η δαπάνη θα ανέλθει συνολικά 
στο ποσό των 157.210 € και θα καλυφθεί από τις ανάλογες 
πιστώσεις που θα εγγράφονται κατ’ έτος στον προϋπολο¬ 
γισμό του Ταμείου (0211, 0225, 0236 και 0238). 

6. Την υπ’ αριθμ. 229/31.7.2006 γνωμοδότηση του Συμβου¬ 
λίου της Επικράτειας μετά από πρόταση των Υφυπουργών 
Εσωτερικών, Δημόσιας Διοίκησης και Αποκέντρωσης, Οικο¬ 
νομίας και Οικονομικών και του Υπουργού Απασχόλησης 
και Κοινωνικής Προστασίας, αποφασίζουμε: 

Άρθρο 1 

Το άρθρο 1 του π.δ. 405/1990 (Α' 160) «Οργανισμός του 
Ταμείου Επικουρικής Ασφαλίσεως Υπαλλήλων Φαρμακευ¬ 
τικών Εργασιών (Τ.Ε.Α.Υ.Φ.Ε.)» αντικαθίσταται, ως εξής: 

«Άρθρο 1 

Διάρθρωση Υπηρεσιών 

Οι υπηρεσίες του Ταμείου Επικουρικής Ασφαλίσεως 
Υπαλλήλων Φαρμακευτικών Εργασιών (Τ.Ε.Α.Υ.Φ.Ε.) απο¬ 
τελούν Διεύθυνση, συγκροτούμενη ως εξής: 

1) Τμήμα Εσόδων 

2) Τμήμα Παροχών 

3) Τ μήμα Μητρώου Ασφαλισμένων 

4) Τμήμα Οικονομικού 

5) Τ μήμα Μηχανογράφησης 

6) Τμήμα Διοικητικού 

7) Γ ραφείο Νομικών Υποθέσεων » 

Άρθρο 2 

Η παρ. 6 του άρθρου 2 του π.δ. 405/1990 αντικαθίσταται, 
ως εξής: 

«6. Τμήμα Διοικητικού 

α) Χειρισμός όλων των θεμάτων που αφορούν την υπη¬ 
ρεσιακή κατάσταση του προσωπικού. 

β) Τήρηση πρωτοκόλλου και εμπιστευτικού πρωτοκόλ¬ 
λου. 

γ) Διακίνηση της αλληλογραφίας, δακτυλογράφηση και 
αναπαραγωγή εγγράφων και εντύπων. 

δ) Βεβαίωση από τον Προϊστάμενο του Τμήματος Δι¬ 
οικητικού ή το νόμιμο αναπληρωτή του, του γνησίου της 
υπογραφής του προσωπικού του Ταμείου και των πολιτών, 
καθώς και της ακρίβειας αντιγράφων ή φωτοαντιγράφων 
οποιωνδήποτε εγγράφων και γενικά δικαιολογητικών σύμ¬ 
φωνα, με τις ισχύουσες διατάξεις. 

ε) Μέριμνα για την ενέργεια των πάσης φύσεως προμη¬ 
θειών του Ταμείου σύμφωνα προς τις κείμενες διατάξεις 
και τις σχετικές αποφάσεις του Διοικητικού Συμβουλίου, 
σύνταξη των προκηρύξεων των διαγωνισμών προμηθειών, 
μισθώσεων ή αγοράς ακινήτων και τήρηση των πρακτικών 
αυτών. 












2750 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΠΡΩΤΟ) 


στ) Εναποθήκευση των υλικών του Ταμείου, διαχείριση 
αυτών και τήρηση των λογαριασμών της αποθήκης. 

ζ) Επιμέλεια εν γένει της συντήρησης και ασφάλειας των 
ακινήτων του Ταμείου. 

η) Τήρηση αρχείου γνωμοδοτήσεων των δικηγόρων του 
Ταμείου, δικαστικών αποφάσεων καθώς και των διοικητικής 
φύσεως διαφορών του Ταμείου. 

θ) Μέριμνα για τη φύλαξη, τον καθαρισμό και τη πυρα¬ 
σφάλεια των Γραφείων του Ταμείου. 

ι) Μέριμνα για την υποδοχή και πληροφόρηση των συ- 
ναλλασσομένων. 

ια) Επιμέλεια της προπαρασκευής των συνεδριάσεων 
του Διοικητικού Συμβουλίου και των γενικής φύσεως επι¬ 
τροπών. 

ιβ) Επιμέλεια της τήρησης των αντιγράφων των Πρα¬ 
κτικών του Διοικητικού Συμβουλίου και επιτροπών και της 
ανακοίνωσης στα αρμόδια τμήματα για την εκτέλεση των 
αποφάσεων του Διοικητικού Συμβουλίου. 

ιγ) Επιμέλεια και κατάρτιση των συμβάσεων και προμηθει¬ 
ών σε συνεργασία με τη Νομική Υπηρεσία του Ταμείου. 

ιδ) Μέριμνα για την έκδοση και διάθεση ενημερωτικών 
φυλλαδίων και οδηγιών σχετικά με τα θέματα του Ταμεί¬ 
ου. » 

Άρθρο 3 

Μεταφορά κενών θέσεων - Ενοποίηση Κλάδων 

1. Μεταφέρονται επτά (7) θέσεις του κλάδου ΔΕ Διοικητι¬ 
κού Λογιστικού στον κλάδο ΠΕ Διοικητικού - Οικονομικού 
και μία (1) θέση στον κλάδο ΠΕ Πληροφορικής. 

2. Μεταφέρονται δύο (2) θέσεις του κλάδου ΥΕ Προ¬ 
σωπικού Καθαριότητας, εκ των οποίων μία (1) θέση στον 
κλάδο ΤΕ Διοικητικού - Λογιστικού και μία (1) στον κλάδο 
ΤΕ Πληροφορικής. 

3. Μεταφέρεται μία (1) θέση του κλάδου ΥΕ Επιμελητών 
στον κλάδο ΤΕ Διοικητικού Λογιστικού. 

4. Ο κλάδος ΔΕ Διοικητικός - Λογιστικός ενοποιείται με 
τον κλάδο ΔΕ Δακτυλογράφων - Στενογράφων και μετονο¬ 
μάζεται σε κλάδο ΔΕ Διοικητικών - Γραμματέων, σύμφωνα 
με τις διατάξεις του π.δ. 50/2001, όπως τροποποιήθηκε με 
τα π.δ. 347/2003 (Α' 315), 44/2005 (Α' 63) και 116/2006 (Α' 
115) και ισχύει κάθε φορά. 

Ο κλάδος ΔΕ Διοικητικού - Λογιστικού της παρ. 1, 2 και 
3 του άρθρου 5 του π.δ. 405/1990, μετονομάζεται σε κλάδο 
ΔΕ Διοικητικών Γραμματέων. 

Άρθρο 4 

Το άρθρο 4 του π.δ. 405/1990 αντικαθίσταται ως εξής: 

«Άρθρο 4 

Διάρθρωση θέσεων 

Οι θέσεις του κάθε φύσεως προσωπικού του Ταμείου Επι¬ 
κουρικής Ασφαλίσεως Υπαλλήλων Φαρμακευτικών Εργασι¬ 
ών διαρθρώνονται κατά Κατηγορία και Κλάδο, ως εξής: 

I. ΜΟΝΙΜΟ ΠΡΟΣΩΠΙΚΟ 
α) Κατηγορία ΠΕ 

Κλάδος ΠΕ Διοικητικός - Οικονομικός , θέσεις δεκατέσ¬ 
σερις (14), στους βαθμούς Δ - Α. 

Κλάδος ΠΕ Πληροφορικής (ειδικότητας επιστήμης των 
υπολογιστών), θέσεις τρεις (3), στους βαθμούς Δ - Α. 
β) Κατηγορία ΤΕ 

Κλάδος ΤΕ Διοικητικός - Λογιστικός, θέσεις εννέα (9), 
στους βαθμούς Δ - Α. 

Κλάδος ΤΕ Πληροφορικής (ειδικότητας Πληροφορικής), 
θέσεις τέσσερις (4), στους βαθμούς Δ - Α. 
γ) Κατηγορία ΔΕ 

Κλάδος ΔΕ Διοικητικών Γ ραμματέων, θέσεις τριάντα (30), 
στους βαθμούς Δ - Α. 

Κλάδος ΔΕ Προσωπικού Η/Υ (ειδικότητας χειριστών 
ηλεκτρονικού υπολογιστή) θέσεις επτά (7), στους βαθμούς 
Δ - Α. 


δ) Κατηγορία ΥΕ 

Κλάδος ΥΕ Επιμελητών, θέσεις τρεις (3), στους βαθμούς 
Ε - Β. 

Προσόντα διορισμού για την πλήρωση των παραπάνω 
θέσεων ορίζονται τα προβλεπόμενα από το π.δ. 50/2001 
(Α' 39), όπως τροποποιήθηκε με τα π.δ. 347/2003 (Α' 315), 
44/2005 (Α' 63) και 116/2006 (Α' 115) και ισχύει κάθε φορά. 

II. ΛΟΙΠΟ ΠΡΟΣΩΠΙΚΟ 

Μία (1) θέση δικηγόρου στον Άρειο Πάγο, με σχέση έμ¬ 
μισθης εντολής.» 

Η ισχύς του παρόντος αρχίζει από τη δημοσίευσή του 
στην Εφημερίδα της Κυβερνήσεως. 

Στον Υπουργό Απασχόλησης και Κοινωνικής Προστασίας 
αναθέτουμε τη δημοσίευση και εκτέλεση του παρόντος 
διατάγματος. 

Αθήνα, 9 Νοεμβρίου 2006 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 

ΥΦΥΠ. ΕΣΩΤΕΡΙΚΩΝ, ΔΗΜΟΣΙΑΣ ΥΦΥΠ. ΟΙΚΟΝΟΜΙΑΣ 

ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ ΚΑΙ ΟΙΚΟΝΟΜΙΚΩΝ 

Α. ΑΝΔΡΕΟΥΛΑΚΟΣ Π. ΔΟΥΚΑΣ 

ΑΠΑΣΧΟΛΗΣΗΣ 
ΚΑΙ ΚΟΙΝΩΝΙΚΗΣ ΠΡΟΣΤΑΣΙΑΣ 

Σ. ΤΣΙΤΟΥΡΙΔΗΣ 
-♦- 

Κ ΑΝΟΝΙΣΜΟ Ι 

( 2 ) 

ΚΑΝΟΝΙΣΜΟΣ ΥΠ’ ΑΡΙΘΜ. 172/ 2006 

Περί Συστάσεως Ειδικής Συνοδικής Επιτροπής Μετανα¬ 
στών, Προσφύγων και Παλιννοστούντων. 

Η ΙΕΡΑ ΣΥΝΟΔΟΣ ΤΗΣ ΙΕΡΑΡΧΙΑΣ 
ΤΗΣ ΕΚΚΛΗΣΙΑΣ ΤΗΣ ΕΛΛΑΔΟΣ 

Έχουσα υπόψη: 

1. Τις διατάξεις των άρθρων 4 εδάφ. ε, η και 10 παρά¬ 
γραφος 5 του ν. 590/1977 «Περί Καταστατικού Χάρτου της 
Εκκλησίας της Ελλάδος». 

2. Την σταθερά αυξανόμενη παρουσία μεγάλου αριθμού 
μεταναστών, προσφύγων και παλιννοστούντων στη χώρα 
μας. 

3. Την διαπιστωμένη αύξηση του αριθμού των μετανα- 
στευτικών οικογενειών και των μεταναστών δεύτερης γε¬ 
νεάς. 

4. Την εκτίμηση ότι υπό τις σημερινές συνθήκες δημο- 
γραφικής γήρανσης του πληθυσμού και επικράτησης της 
οικονομικής και πολιτισμικής παγκοσμιοποίησης οι μετανα- 
στευτικές εισροές δεν προβλέπεται να μειωθούν, αντιθέτως 
η μετανάστευση τείνει να καταστεί συστατικό στοιχείο των 
ευρωπαϊκών κοινωνιών γενικώς και της ελληνικής κοινωνίας 
ειδικότερα. 

5. Τη διαπίστωση ότι η συγκέντρωση μεγάλου αριθμού 
μεταναστών, προερχόμενων από 126 και πλέον Εθνότητες, 
έχει μεταβάλει πολλές Ενορίες και πολλές γειτονιές σε 
πολυεθνικά, πολυγλωσσικά και πολυθρησκευτικά πληθυ- 
σμιακά σύνολα. 

6. Την εμπειρία ότι η έλλειψη ενιαίας ευρωπαϊκής μετα- 
ναστευτικής πολιτικής και η απουσία κατάλληλων υποδο¬ 
μών και πρόσφορων μέτρων για την οικονομική, κοινωνι¬ 
κή, πολιτισμική και θρησκευτική ένταξη των μεταναστών, 
ιδιαίτερα της λεγάμενης «Δεύτερης Γενεάς», οδηγεί τους 
μετανάστες σε κοινωνικό αποκλεισμό, γκεττοποίηση και 
θρησκευτικό και εθνικιστικό φονταμενταλισμό, καλλιεργούν 
στους αυτόχθονες αισθήματα ξενοφοβίας και ρατσισμού, 

απειλούν τη συνοχή του κοινωνικού ιστού, δημιουργούν «πα¬ 
ράλληλες κοινωνίες» και εγκυμονούν κινδύνους κοινωνικών 
συγκρούσεων, των οποίων γίναμε μάρτυρες προσφάτως 
σε διάφορες χώρες της Ε.Ε. και αλλαχού. 

7. Την επιτακτική ανάγκη προλήψεως αναλογών κατα¬ 
στάσεων στη χώρα μας με την προώθηση μιας ομαλής και 
δημιουργικής κοινωνικής, οικονομικής, πολιτισμικής, γλωσ¬ 
σικής και θρησκευτικής ένταξης των μεταναστών. 

8. Το γεγονός ότι η κοινωνική και πολιτισμική ένταξη των 
μεταναστών είναι μια πολυδιάστατη και από τη φύση της 
αμφίδρομη διαδικασία, η οποία προϋποθέτει όχι μόνον το 
κατάλληλο ευνοϊκό θεσμικό πλαίσιο, για το οποίο αρμόδια 
είναι η Πολιτεία, αλλά και τη βούληση, τη συμμετοχή και την 
ενσυνείδητη προσπάθεια τόσο της κοινωνίας, στην οποίαν 
γίνεται η ένταξη, όσο και των εντασσόμενων αλλοχθόνων 
πληθυσμιακών ομάδων, και ότι η βούληση και η προθυμία 
αυτή δεν μπορεί να υπαγορευθεί και να επιβληθεί με νό¬ 
μους, εγκυκλίους και διοικητικά μέσα, αλλά προϋποθέτει 
την συνάντηση και τον διάλογο, που είναι νοητά και δυνατά 
μόνον σε τοπικό επίπεδο, όπως η γειτονιά, το σχολείο, και 
ιδιαίτερα η Ενορία, ως ο πιο αποκεντρωμένος οργανικός 
θεσμός «κοινωνίας». 

9. Ότι ο διάλογος που στοχεύει στην κοινωνική και πο¬ 
λιτισμική ένταξη πρέπει να στηρίζεται σε ορισμένες θεμε¬ 
λιώδεις αρχές και αξίες, όπως η αμοιβαία ανεκτικότητα, η 
αμοιβαία αναγνώριση, ο αμοιβαίος σεβασμός του ανθρω¬ 
πίνου προσώπου και της ιδιοπροσωπίας ενός εκάστου, 
που αποτελούν και βασικές αρχές της χριστιανικής διδα¬ 
σκαλίας. 

10. Ότι τέλος η Εκκλησία, ως εκ της φύσεώς της ως 
«Κοινωνίας» και ως εκ της διδασκαλίας της περί του αν¬ 
θρωπίνου προσώπου, περί του ξένου, περί της ισότητος 
μεταξύ των προσώπων ανεξαρτήτως φυλετικής, κοινω¬ 
νικής, πολιτικής, ιδεολογικής και άλλης διακρίσεως, δεν 
προσφέρει μόνον την αγαπητική διακονία της προς πάντας 
αδιακρίτως, αλλά αποτελεί και τον καλύτερο παιδαγωγό 
αγάπης, κοινωνικής ειρήνης και δικαιοσύνης αναγνωρίζουσα 
δε και διακρίνουσα στο πολυσύνθετο, πολυεπίπεδο και 
πολυσχιδές φαινόμενο της μετανάστευσης, της προσφυ¬ 
γιάς και των συνδεομένων με αυτές κοινωνικών, πολιτι¬ 
σμικών και θρησκευτικών προκλήσεων και προβλημάτων 
ένα ευδιάκριτο «σημείο των καιρών» (Ματθαίου 16,4), που 
χρήζει της αναλύσεως και ερμηνείας του υπό το φως του 
Ευαγγελίου, αναμιμνησκομένη και της Κυριακής Εντολής 
για την «συναγωγή» του ξένου. 

11. Την από 18.4.2006 Γνωμάτευση της Νομικής Υπηρεσίας 
της Εκκλησίας της Ελλάδος. 

12. Την από 2.5.2006 απόφαση της Διαρκούς Ιερός Συ¬ 
νόδου. 

13. Την από 13.10.2006 Απόφασιν Αυτής. 

ΨΗΦΙΖΕΙ: 

Τον υπ’ αριθμ. 172/ 2006 Κανονισμόν, έχοντα ούτω: 

ΚΑΝΟΝΙΣΜΟΣ ΥΠ’ ΑΡΙΘΜ. 172/ 2006 

«Περί Συστάσεως Ειδικής Συνοδικής Επιτροπής Μετανα¬ 
στών, Προσφύγων και Παλιννοστούντων» 

Άρθρο 1 

Σύσταση 

Συνιστάται Ειδική Συνοδική Επιτροπή υπό την επωνυμία: 
«ΕΙΔΙΚΗ ΣΥΝΟΔΙΚΗ ΕΠΙΤΡΟΠΗ ΜΕΤΑΝΑΣΤΩΝ, ΠΑΛΙΝΝΟ- 
ΣΤΟΥΝΤΩΝ ΚΑΙ ΠΡΟΣΦΥΓΩΝ», ως συμβουλευτικό όργανο 
της Εκκλησίας της Ελλάδος επί θεμάτων ποιμαντικής και 
διακονικής αντιμετωπίσεως των προβλημάτων, τα οποία 
συνδέονται με την παρουσία, διαβίωση, συμβίωση και κοι¬ 
νωνική, πολιτισμική και θρησκευτική ένταξη αλλογενών 
μεταναστών, αιτούντων άσυλο και αναγνωρισμένων προ¬ 
σφύγων, καθώς και ομογενών παλιννοστούντων. 


Άρθρο 2 
Σκοπός 

Σκοπός της Ειδικής Συνοδικής Επιτροπής είναι: η παρα¬ 
κολούθηση, των μεταναστευτικών εισροών, η έρευνα και 
μελέτη των κοινωνικών, πολιτισμικών και θρησκευτικών 
επιπτώσεων από την μετανάστευση, η υπό το φως της 
Αγίας Γραφής και της Ιερός Παραδόσεως αντιμετώπιση των 
ποιμαντικών προβλημάτων, τα οποία ανακύπτουν από τη 
συμβίωση αυτοχθόνων και αλλοχθόνων, ομοθρήσκων, ετε¬ 
ροδόξων και αλλοθρήσκων, η αναζήτηση και επεξεργασία 
των προσφοροτέρων μεθόδων και στρατηγικών και η πρό¬ 
ταση προς λήψη αντίστοιχων μέτρων, που θα συμβάλλουν 
στην ειρηνική και δημιουργική ένταξη των αλλοδαπών σε 
επίπεδο Ιερός Μητροπόλεως και Ενορίας, στην άρση των 
εκατέρωθεν αρνητικών προκαταλήψεων και στερεοτύπων, 
στην πρόληψη κοινωνικών διενέξεων και την ανακοπή των 
εκατέρωθεν παρατηρουμένων τάσεων αναπτύξεως φυλε¬ 
τισμού και εθνικισμού. 

Άρθρο 3 

Συγκρότηση της Ειδικής Συνοδικής Επιτροπής 

α. Η Ειδική Συνοδική Επιτροπή αποτελείται από εννέα (9) 
μέλη και συγκροτείται από ένα εν ενεργεία Μητροπολίτη, ή 
άλλου βαθμού Κληρικό, ο οποίος και προεδρεύει, και οκτώ 
(8) μέλη, διαθέτοντα ανάλογη γνώση και εμπειρία. 

β. Ο Πρόεδρος, τα Μέλη και ο Γραμματεύς διορίζονται 
υπό της Διαρκούς Ιερός Συνόδου της Εκκλησίας της Ελλά¬ 
δος επί τριετεί θητεία, δυνάμενη να ανανεωθεί. Με την αυτή 
Πράξη διορισμού των τακτικών μελών διορίζονται και τρία 
(3) αναπληρωματικά μέλη, που αναπληρώνουν τα τακτικά 
σε περίπτωση κωλύματος, απουσίας ή ελλείψεως. 

γ. Το αξίωμα των μελών είναι τιμητικό και άμισθο. Προ- 
κειμένου περί μελών μετακαλουμένων εξ άλλων πόλεων, 
κληρικών τε και λαϊκών, η Ειδική Συνοδική Επιτροπή προ¬ 
βλέπει στον οικείο Προϋπολογισμό ειδικό κονδύλιο για 
την κάλυψη των εξόδων κινήσεως και εφ’ όσον παραστεί 
ανάγκη, και διαμονής των. 

δ. Η Ειδική Συνοδική Επιτροπή δύναται μετά από αιτι¬ 
ολογημένη απόφαση να συστήσει Υποεπιτροπή Μελέτης 
Θεμάτων ή Διεκπεραιώσεως συγκεκριμένου Έργου. Δύναται 
επίσης κατά περίπτωση, και με απόφαση αιτιολογημένη, 
να προβλέψει ειδική αποζημίωση για τα κληρικό ή λαϊκά 
μέλη της Υποεπιτροπής. Η αποζημίωση βαρύνει το μνημο¬ 
νευόμενο στο εδάφιο γ’. του παρόντος άρθρου κονδύλιο. Η 
αποζημίωση δύναται να καταβάλλεται και καθ’ υπέρβαση 
του κονδυλίου τούτου κατόπιν εγκρίσεως της Δ.Ι.Σ. 

ε. Προς υποβοήθηση του έργου της Ειδικής Συνοδικής 
Επιτροπής, κατά τη διάρκεια της θητείας της, η Δ.Ι.Σ. δύ- 
ναται να διορίζει και αριθμό Συμβούλων. Ως Σύμβουλοι 
επιλέγονται προσωπικότητες αδιαμφισβητήτου κύρους, 
επιστημονικής καταρτίσεως και εξειδικευμένης γνώσεως, 
προς τους οποίους η Ειδική Συνοδική Επιτροπή προσφεύγει, 
για να λάβει την συμβουλευτική απλώς γνώμη τους, οσάκις 
αυτή κρίνει σκόπιμο πρίν από την έκδοση τελικού πορίσμα¬ 
τος για το εκάστοτε υπό συζήτηση θέμα. Σε περίπτωση μη 
αποδοχής της γνώμης, χρειάζεται αιτιολογία. 

στ. Η Ειδική Συνοδική Επιτροπή συνεργάζεται ατενώς 
με τις Ειδικές Υπηρεσίες της Ιερός Συνόδου επί θεμάτων 
μεταναστεύσεως, ασύλου και προσφυγιάς, ήτοι το «Κέντρον 
Συμπαραστάσεως Παλιννοστούντων Μεταναστών» και το 
«Οικουμενικόν Πρόγραμμα Προσφύγων», τα οποία δύνανται 
να αναλαμβάνουν και την εφαρμογή των αποφάσεων μετά 
την έγκριση αυτών υπό της Δ.Ι.Σ. Επίσης, προκειμένου περί 
θεμάτων που αφορούν στις γυναίκες μετανάστριες, συνερ¬ 
γάζεται και με την Ειδική Επιτροπή Γυναικείων Θεμάτων, 
με την ΜΚΟ «Αλληλεγγύη» και με τη Στέγη Κακοποιημένων 
Γυναικών της Ιερός Αρχιεπισκοπής Αθηνών, καθώς και με 
κάθε άλλη συναφή προς τους σκοπούς της οργάνωση. 

ζ. Γραμματεύς της Ειδικής Συνοδικής Επιτροπής διορί¬ 
ζεται κληρικός ή λαϊκός, ο οποίος διαθέτει εξειδικευμένη 
γνώση περί τα μεταναστευτικά θέματα και είναι κάτοχος 
τουλάχιστον μιας από τις γλώσσες Αγγλική, Γαλλική, ή 
Γ ερμανική. 

Άρθρο 4 
Αρμοδιότητες 

Η Ειδική Συνοδική Επιτροπή αναλαμβάνοντας τις αρμο¬ 
διότητες περί μεταναστών από την Ειδική Συνοδική Επι¬ 
τροπή Ειδικών Ποιμαντικών θεμάτων, έχει ενδεικτικώς τις 
ακόλουθες αρμοδιότητες: 

α. Παρακολουθεί την εξέλιξη του μεταναστευτικού φαι¬ 
νομένου, καταγράφει τις θετικές ή αρνητικές αντιδράσεις 
του πληθυσμού έναντι των μεταναστών και προσφύγων και 
ενημερώνει σχετικώς την Διαρκή Ιερά Σύνοδο. 

β. Μελετά και διερευνά τους συντελούμενους σε τοπικό 
επίπεδο κοινωνικούς και πολιτισμικούς μετασχηματισμούς 
και τον τρόπο με τον οποίο αυτοί αντιμετωπίζονται από 
την Ενορία, τα ζητήματα που αφορούν στη Δεύτερη Γενεά 
Μεταναστών, τα ποιμαντικά ζητήματα των ομοδόξων μετα- 
ναστευτικών πληθυσμών, τα ζητήματα των αλλοθρήσκων 
θρησκευτικών κοινοτήτων των μεταναστών και προσφύ¬ 
γων. 

γ. Αξιολογεί υπό το φως της Ορθοδόξου Χριστιανικής 
Διδασκαλίας τις εθνικές και ευρωπαϊκές πολιτικές μετανά¬ 
στευσης, προσφυγιάς και ασύλου και εισηγείται συμβουλευ¬ 
τικούς στη Δ.Ι.Σ. για την διατύπωση τεκμηριωμένης Γνώμης, 
Θέσεων και Προτάσεων προς τις αρμόδιες Αρχές. 

δ. Με έγκριση της Ιεράς Συνόδου και σε συνεργασία με 
τις εκάστοτε συναρμόδιες Συνοδικές Επιτροπές και το 
Κέντρο Συμπαραστάσεως Παλιννοστούντων Μεταναστών, 
διοργανώνει Συνέδρια, Ημερίδες, Σεμινάρια, Συζητήσεις 
Στρογγυλής Τραπέζης ή Τηλεοπτικές και Ραδιοφωνικές 
Συζητήσεις για επίκαιρα θέματα της αρμοδιότητάς της. 

ε. Με έγκριση της Ιεράς Συνόδου προβαίνει σε επιστημο¬ 
νικές εκδόσεις, όπως και σε εκλαϊκευτικά δημοσιεύματα, τα 
οποία προάγουν τόσο την γνώση των θεμάτων της μετα¬ 
νάστευσης όσο και την ενημέρωση και ευαισθητοποίηση 
του κοινού στα θέματα μετανάστευσης, πολυεθνικότητας, 
πολυπολιτισμικότητας, πολιτιστικής ταυτότητας, ενταξια- 
κής διαδικασίας, κοινωνικών, οικονομικών, πολιτισμικών και 
θρησκευτικών επιπτώσεων από την μετανάστευση και του 
συσχετισμού της με την παγκοσμιοποίηση. 

στ. Με έγκριση της Ιεράς Συνόδου προβαίνει σε ενημε¬ 
ρωτικές εκδόσεις για τους μετανάστες, όπως π.χ. Οδηγούς 
για συγκεκριμένα δικαιώματα και υποχρεώσεις τους, ενη¬ 
μέρωση για τις θεμελιώδεις αξίες της Ελληνορθόδοξης 
Κοινωνίας κ.λ.π. 

ζ. Με έγκριση της Ιεράς Συνόδου προγραμματίζει εμπει¬ 
ρικές έρευνες και μελέτες σε θέματα μετανάστευσης, πο- 
λυπολιτισμικότητας και «διασπορικής» μεταναστευτικής 
ταυτότητας. 

Άρθρο 5 

Χώρος εργασιών - Συνεδριάσεις 

α. Χώρος συναντήσεων, μελέτης και εργασίας της Ειδικής 
Συνοδικής Επιτροπής είναι τα οικεία Γ ραφεία στο Συνοδικό 
Μέγαρο ή όπου αλλού εδρεύει. 

β. Η Ειδική Συνοδική Επιτροπή συνέρχεται κατόπιν εγγρά¬ 
φου προσκλήσεως του Προέδρου αυτής, τουλάχιστον μία 
φορά το μηνάς. Τα προς συζήτηση θέματα είτε προτείνο- 
νται υπό της Δ.Ι.Σ. είτε επιλέγονται κατόπιν ψηφοφορίας 
των μελών αυτής σε προγενέστερη συνεδρία. Σε περί¬ 
πτωση εκτάκτου ζητήματος, η Ειδική Συνοδική Επιτροπή 
δύναται να επιληφθεί αυτεπαγγέλτως για την εξέτασή του. 
Μετά τη συζήτηση των θεμάτων συντάσσεται έγγραφη 


Γνωμοδότηση - Πόρισμα, το οποίο υποβάλλεται προς την 
Δ.Ι.Σ. προς έγκριση. 

γ. Προ της συζητήσεως ορισμένου θέματος εν συνεδρία 
ο Πρόεδρος της Ειδικής Συνοδικής Επιτροπής δύναται να 
ορίζει ένα εκ των μελών αυτής ως εισηγητή τούτου, οπότε η 
συζήτηση διεξάγεται μόλις η Εισήγηση αυτή υποβληθεί εγ- 
γράφως προς την Γραμματεία της Επιτροπής. Ο Εισηγητής 
υποχρεούται να αναπτύξει και προφορικώς την Εισήγηση 
ενώπιον της Επιτροπής, παρέχοντας περαιτέρω και τις 
αναγκαίες διευκρινίσεις ή επεξηγήσεις. 

δ. Η Ειδική Συνοδική Επιτροπή θεωρείται ότι βρίσκεται 
σε απαρτία, εφ’ όσον κατά την Συνεδρία παρίστανται 
τέσσερα τουλάχιστον μέλη αυτής, απαραιτήτως δε και 
ο Πρόεδρος. Οι αποφάσεις της Επιτροπής λαμβάνονται 
κατά πλειοψηφία των παρόντων μελών, σε περίπτωση δε 
ισοψηφίας υπερισχύει η ψήφος του Προέδρου. Κάθε μέ¬ 
λος της Επιτροπής δικαιούται να διατυπώσει εγγράφως τη 
μειοψηφούσα γνώμη, υποχρεούται όμως να αιτιολογήσει 
την μειοψηφία του. 

ε. Μέλος της Ειδικής Συνοδικής Επιτροπής που αποχωρεί, 
εκλείπει ή αδυνατεί να μετέχει των συνεδριάσεων αυτής 
αντικαθίσταται με απόφαση της Δ.Ι.Σ. Ώς την αντικατά¬ 
στασή του η Επιτροπή δύναται να λειτουργεί κανονικά, εφ’ 
όσον υπάρχει η κατά το προηγούμενο εδάφιο απαρτία. 

Άρθρο 6 
Πόροι 

Πόροι της Ειδικής Συνοδικής Επιτροπής είναι: 

α. Η επιχορήγηση της Ιεράς Συνόδου της Εκκλησίας της 
Ελλάδος. 

β. Κάθε άλλη συνδρομή ή επιχορήγηση από φυσικό ή 
νομικό πρόσωπο, ιδιωτικό ή κρατικό φορέα της ημεδαπής 
ή της αλλοδαπής, όπως και σε περίπτωση Ευρωπαϊκών 
Προγραμμάτων η προβλεπόμενη κάθε φορά ευρωπαϊκή 
συγχρηματοδότηση. 

Η διαχείριση των πόρων τούτων διεξάγεται υπό της 
Ε.Κ.Υ.Ο. 

Άρθρο 7 
Ισχύς 

Η ισχύς του παρόντος Κανονισμού άρχεται από της δημο- 
σιεύσεως αυτού εις την Εφημερίδα της Κυβερνήσεως και το 
επίσημο Δελτίο «ΕΚΚΛΗΣΙΑ» της Εκκλησίας της Ελλάδος. 

Άρθρο 8 
Τροποποίηση 

Ο παρών Κανονισμός δύναται, να τροποποιείται με όμοια 
Απόφαση της Ιεράς Συνόδου της Ιεραρχίας της Εκκλησίας 
της Ελλάδος. Πρόταση τροποποιήσεως αυτού δύναται να 
υποβάλει και η ιδία η Επιτροπή διά του Προέδρου αυτής 
προς την Δ.Ι.Σ. 

Άρθρο 9 

Κάλυψις δαπάνης 

Από τις διατάξεις του παρόντος Κανονισμού προκαλείται 
δαπάνη σε βάρος του Προϋπολογισμού του Νομικού Προ¬ 
σώπου της Εκκλησίας της Ελλάδος, το ύψος της οποίας 
δεν δύναται να προσδιορισθεί. 

Η παρούσα να δημοσιευθεί στην Εφημερίδα της Κυβερ¬ 
νήσεως. 

Αθήνα, 13 Οκτωβρίου 2006 
Ο Πρόεδρος 

1- Ο Αθηνών ΧΡΙΣΤΟΔΟΥΛΟΣ 

Ακριβές αντίγραφο 
Ο Αρχιγραμματεύς 

Ο εψηφισμένος Μητροπολίτης Κορίνθου ΔΙΟΝΥΣΙΟΣ 

